De akkor mit mutat be február 26-án a Samsung?
Immár hivatalos, hogy sajtókonferenciát tart február 26-án Barcelonában, a Mobile World Congress szakkiállításon a Samsung. Azonban úgy tudni, nem a Galaxy S8-at fogja bemutatni.
Ha nem állna mögöttünk a 2016-os év Note7-fiaskója, akár az is elképzelhető volna, hogy a Galaxy S8 bemutatására invitál a Samsung nem túl sok konkrétumot eláruló meghívója – állapítja meg a Mashable. Azonban a balul sikerült őszi csúcstelefon (amelyet világszerte vissza kellett hívni) és a viszonylag hosszúra nyúlt (igaz, alapos) nyomozás után annyi bizonyos, a Galaxy S8-at valamikor később fogják bemutatni. (A legutóbbi, megbízható kiszivárogtató által közzétett információ március végére mutat. Az illető azt is tudni véli, milyen funkciók lesznek a mobilban.)

De akkor mire invitál a mostani meghívó, amelyen ugyan van valamilyen stilizált ábra, de ez bármilyen eszközre utalhat. A legvalószínűbb az, hogy az iPad Pro-rivális Galaxy Tab S3 fog bemutatkozni, már csak azért is tűnik ez logikusnak, mivel már megjelent az FCC-n (Federal Communications Commission) azaz jóváhagyta az Egyesült Államok hírközlési hatósága, tehát készen áll a februári bemutatkozásra. Ez az időszak, véli a Mashable, szerencsés lehet egy új androidos tablet bemutatására: a Galaxy Tab S2 2015 júliusában jelent meg 8”-es és 9,7”-es változatban, majd 2016 májusában a nagyobb Galaxy Tab A 10.1.

Az eddigi értesülések szerint a Galaxy Tab S3-nak 9,7”-es Super AMOLED kijelzője lesz (bár pletykálnak egy másik kijelzőméretről is) 2048 x 1536 pixeles felbontással. A motorháztető alatt négymagos Snapdragon 820 processzor és Adreno 530 GPU dolgozik 4 GB RAM-mal. A natív 32/64 GB-os tárhely microSD kártyával bővíthető. A hátoldali kamera 12 MP-es, a szelfikészítő 5 MP-es.

Ha értesülni szeretne a Mobile World Congressen bejelentett újdonságokról, lájkolja a HVG Tech rovatának Facebook-oldalát.
Note7-fiaskó Samsung Note7 MWC 2017 Samsung FCC Samsung Galaxy Tab S3